《采藤行》
宋代·戴表元

君不见四明山下寒无粮，九月种麦五月尝。
一春辛苦无别业，日日采藤行远冈。
山深无虎行不畏，老少分山若相避。
忽然遇藤随意斫，手触藤花落如蝟。
藤多力困一颦呻，对面闻声不见人。
日昃将业各休息，妻儿懒拂灶中尘。
须臾叩门来海贾，大藤换粮论斛数。
小藤输市亦值钱，籴得官粳甜胜乳。
明朝满意作晨炊，饱饭入山须晚归。
南村种麦空早熟，逐日扃门忍饥哭。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》